Marlene Harpsøe (DF), 2010-04-15:
De fleste husker sikkert sagen om den unge Rasmus Popenda, der begik drab i Aalborg i 2007 – det blev også kaldt stadiondrabet.
En 15-årig ung mand tæskede en aalborgenser til døde, mens han filmede ugerningen.
Historien viser også, at listen over kriminelle handlinger var lang for den unge mands vedkommende, han kunne bare ikke blive idømt sanktioner for sine handlinger, da han var under 15 år gammel.
Dansk Folkeparti mener, at den kriminelle lavalder bør sænkes til 12 år, men vi er selvfølgelig også glade for, at regeringen rykker sig på det her punkt og nu vil nedsætte den kriminelle lavalder til 14 år.
Vi mener, at en lavere kriminel lavalder vil have en præventiv effekt og sikre, at færre unge vil finde en kriminel løbebane attraktiv, fordi de nemlig tidligt lærer, at deres handlinger har konsekvenser.
Hvis man som 12-årig stjæler en bil og finder ud af, at det ikke har nogen konsekvenser, bliver man jo bare ved og ved, indtil man så fylder 15 år og hammeren måske falder, for de straffri gerninger, man har begået før det fyldte 15. år, tæller jo ikke med, når straffen udmåles.
Og i den periode har de kriminelle eskapader måske endda udviklet sig til andre og mere vidtgående kriminalitetsformer.
Men for Dansk Folkeparti handler det også om ofrenes retsfølelse.
Hvis en person er blevet banket sønder og sammen af en 14-årig, forstår jeg godt, at den person, som har været udsat for den her massive vold, gerne så, at der var noget konsekvens for den person, som havde begået den her vold.
I Dansk Folkeparti har vi selvfølgelig bemærket den kritik, der bl.a. har været fra Kim Østerbye fra Fængselsforbundet om, at der mangler pladser på de socialpædagogiske institutioner.
Men vi har også noteret os, at der i det høringssvar står, at uregerlige unge bliver overført fra institutioner til fængsel, fordi personalet på institutionerne ikke kan styre dem.
Desværre ser de unge ifølge Fængselsforbundet det som en belønning for at være sej, at de så kommer i fængsel.
P.t. er der 25 unge, der sidder i et rigtigt fængsel, og de burde være på en institution.
Ministeren har lovet Dansk Folkeparti, at han sikrer, at der er pladser nok.
For det ligger Dansk Folkeparti meget på sinde, at børn ikke skal i fængsel, men samtidig må vi se på, hvordan personalet i ungdomsinstitutionerne lærer at styre de her uregerlige unge, så de ikke føler behov for ligefrem at sende dem over i et fængsel, som jo er et meget hårdere miljø.
Det er ikke den rigtige måde at gøre det på.
Det her lovforslag handler også om den strafrabat, der i dag gives til unge kriminelle under 18 år.
Den her strafrabat afskaffes for de værste forbrydelser, og i praksis betyder det tilsyneladende, at det kun gælder for mord.
Hvis de er gamle nok til at begå et mord, er de også gamle nok til at tage konsekvenserne af netop det.
Men Dansk Folkeparti ønsker, at det også skal gælde al anden personfarlig kriminalitet som vold og voldtægt.
Dansk Folkeparti kan støtte lovforslaget, men der er også nogle ting, som vi gerne vil have behandlet i udvalget.
Vi vil stille spørgsmål til ministeren bl.a. om, hvordan ministeren vil sikre opfyldelsen af løftet om de her institutionspladser på ungdomsinstitutionerne, og om, hvordan vi sikrer, at personalet på ungdomsinstitutioner med de her meget uregerlige unge mennesker ikke opgiver dem og ligefrem føler behov for at sende dem over i et fængsel.
Det duer ikke.
De skal være i en ungdomsinstitution, og så må personalet i ungdomsinstitutionerne være ordentligt klædt på til at kunne varetage det arbejde, som jo følger med i at have med en uregerlig ung at gøre.